
ВЪПРОСИ И ОТГОВОРИ ПО ПРОЦЕДУРА

ПОЛУЧЕН НА 27.06.2012  г.    
И ПУБЛИКУВАН НА 16.07.2012  
ВЪПРОС № 126 
Здравейте,

Ето и нашите въпроси:

1) Моля, във връзка с предоставения отговор на въпрос №118 (въпрос 2), да уточните дали е възможно да се планира подаването на междинни отчети при завършени поддейности и/или етапи от проекта, като част от конкретна основна дейност. Въпросът е продиктуван от спецификата при разработка на иновативни продукти, услуги и процеси, тъй като много често се извършва логическо структуриране и разделяне на една дейност на няколко поддейности и/или етапи, всеки от които има заложени конкретни срокове, цели, измерими показатели и резултати. 

2) Моля също да уточните, възможно ли е да се подават искания и отчети за междинни плащания приприключена дейност/поддейност/етап, но при частично платен актив и/или частично изпълнен договор с подизпълнител (до момента нямаше такава практика, но спецификата при разработка на иновативни продукти, процеси и услуги предполага частично изпълнение - например при тестове и изпитвания в лаборатории или при доставка на материали и пр.)

3) Моля да уточните дали ще се извършване сконтиране при подаване на искания и отчети за междинно плащане, ако същите са подадени през първата година от подписването на договор за безвъзмездна помощ или срокът, в който се планира междинното плащане няма значение, и сконтиране се извършва във всички случаи на междинни плащания?

4) В тази връзка и съгласно чл. 2, пар. 3 от Регламент No 1998/2006 на ЕК, моля да уточните как се определя "датата на предоставяне на помощта" - от датата на договора за безвъзмездна помощ, от датата на искането за междинно плащане, от датата на превода или от друго? (текстът по чл.2, пор. 3 от Регламент No 1998/2006 на ЕК е изведен във въпрос №97)

Благодарим предварително за отделеното време.

Веселина Николова
Изпълнителен директор

27.06.2012 г.  
ОТГОВОР № 126 
1. Насоките за кандидатстване не поставят конкретни изисквания по отношение на периода на представянето на междинни отчети и съответно искания за плащане. Следва да се има предвид, че при наличието на конкретен резултат от изпълнението на проекта, независимо дали е постигнат в резултат на извършването на дейност, поддейност или етап от това изпълнение, който резултат логически води, и/или е необходим, и/или от който зависи изпълнението на следващи дейности, поддейности, етапи от проекта, бенефициентите могат да подават междинни отчети. С оглед спецификата на процедурата, в случай че проектът предвижда подобно подразделяне на поддейности, етапи и т.н. е добре същите, заедно с резултатите от тях, да бъдат описани в самото проектно предложение с цел по-лесното отчитане на проекта.  
2. Следва да имате предвид, че при подаване на искане за плащане и междинни отчети за закупени активи, същите следва да бъдат доставени и физически налични при бенефициента и въведени в експлоатация, като това трябва да бъде удостоверено със съответните приемо-предавателни протоколи. Предвид изложеното, представяне на искане за плащане за частично изплатен актив не е възможно и съответно допустимо.   
3. и 4. Следва да имате предвид, че във всички случаи, в които има заявени от страна на бенефициента авансово и/или междинни плащания, се извършва сконтиране от Управляващия орган. УО извършва сконтирането при представянето от бенефициента на окончателен технически и финансов отчет за изпълнението на проекта, като за дата на предоставяне на помощта се счита датата на сключване на договора за безвъзмездна финансова помощ. 

